VSM Sodba I Cp 797/2020
Sodna praksa višjih sodišč, 2020-11-02

odstop dednega deleža - sprejem dediščine - razpolaganje z dednim deležem - sodba na podlagi pripoznave - odgovornost dedičev za dolgove zapustnika

Odstop dednega deleža sodedinji ne pomeni odpoved dediščini, temveč nasprotno, pomeni sprejem dediščine dediča ter nadaljnje razpolaganje s sprejetim dednim deležem.

I. Pritožba se zavrne in potrdi sodba na podlagi pripoznave sodišča prve stopnje.

II. Druga tožena stranka je dolžna v 8 dneh od prejema te sodbe plačati tožeči stranki 186,66 EUR stroškov pritožbenega postopka, v primeru zamude z zakonskimi zamudnimi obrestmi, ki začnejo teči prvi dan po izteku roka za prostovoljno izpolnitev obveznosti do plačila.

1. Sodišče prve stopnje je z izpodbijano sodbo na podlagi pripoznave odločilo, da so tožene stranke dolžne v 8 dneh plačati tožeči stranki 1.058,14 EUR z zakonskimi zamudnimi obrestmi od 30. 12. 2019 do plačila ter pravdne stroške 105,37 EUR z zakonskimi zamudnimi obrestmi od prvega dne od poteka izpolnitvenega roka do plačila.

2. Zoper to sodbo se pravočasno z laično pritožbo pritožuje druga tožena stranka (v nadaljevanju druga toženka). Navaja, da je izvršba vezana na dediščino njene babice B.Š., zato v tej zadevi ni dolžnik, ker se je dediščini in vsem obveznostim odpovedala v letu 2018, kar izhaja iz sklepa o dedovanju, da je svoj dedni delež odstopila K.M. (II D 2082/2018). Stroškov ne priglaša.

3. Tožeča stranka (v nadaljevanju tožnica) v odgovoru na pritožbo v celoti prereka pritožbene navedbe kot neutemeljene ter predlaga njeno zavrnitev. Priglaša stroške.

5. V obravnavanem primeru gre za postopek v sporu majhne vrednosti, saj sporni znesek ne presega 2.000,00 EUR. Zanj se uporabljajo določbe 30. poglavja Zakona o pravdnem postopku (v nadaljevanju ZPP), in sicer 442. do 458. člen, pri čemer o pritožbi zoper izdano odločbo v sporu majhne vrednosti odloča sodnik posameznik.

6. Sodišče prve stopnje je pravilno postopalo, ko je skladno z določbo 453.a člena ZPP izdalo sodbo na podlagi pripoznave, saj tožeča stranka (v nadaljevanju toženke) na tožbo ni odgovorila, hkrati pa so bili izpolnjeni pogoji iz 316. člena ZPP.

7. Kot je bila druga toženka pravilno opozorjena v pravnem pouku izpodbijane sodbe na podlagi pripoznave, je slednjo mogoče izpodbijati zgolj zaradi bistvene kršitve določb pravdnega postopka (tretji odstavek 338. člena ZPP), kar smiselno pomeni, da je ni moč izpodbijati iz ostalih dveh pritožbenih razlogov, to je zmotne ali nepopolne ugotovitve dejanskega stanja iz 2. točke prvega odstavka 338. člena ZPP oziroma zmotne uporabe materialnega prava iz 3. točke prvega odstavka 338. člena ZPP.

8. Druga toženka s svojimi trditvami v pritožbi, da se je dedovanju po pokojni babici odpovedala, saj je svoj dedni delež odstopila sodedinji, izpodbija ugotovljeno dejansko stanje, kar pa je, kot že rečeno, nedopusten oziroma nedovoljen pritožbeni razlog, zato ga sodišče druge stopnje v pritožbenem postopku ne sme upoštevati. Pritožba že iz tega razloga ni utemeljena.

9. Ne glede na navedeno sodišče druge stopnje poudarja, da odstop dednega deleža sodedinji ne pomeni odpoved dediščini, temveč nasprotno, pomeni sprejem dediščine dediča ter nadaljnje razpolaganje s sprejetim dednim deležem (drugi odstavek 136. člena Zakona o dedovanju - v nadaljevanju ZD)

. Ugotoviti torej je, da je druga toženka ob dejstvu, da je dediščino sprejela, odgovorna tudi za zapustničine dolgove do višine vrednosti podedovanega premoženja (prvi odstavek 142. člena ZD).

10. V posledici navedenega pritožba ni utemeljena, sodišče druge stopnje jo je zavrnilo in izpodbijano sodbo na podlagi pripoznave sodišča prve stopnje potrdilo. Odločitev temelji na določbi 353. člena ZPP.

11. Druga toženka je dolžna tožnici povrniti stroške, ki so le tej nastali v zvezi s podanim odgovorom na pritožbo, in sicer za njegovo sestavo 250 točk po tar. št. 21 Odvetniške tarife (v nadaljevanju OT)

, 2 % od te storitve 5 točk, skupno 255 točk oziroma 153,00 EUR

ter 22 % DDV 33,66 EUR, skupno 186,66 EUR. Te stroške je dolžna povrniti v 8 dneh od prejema te sodbe

, po preteku tega roka pa začnejo teči zakonske zamudne obresti do plačila obveznosti (155. člen ZPP). Tožnici niso bili priznani priglašeni stroški za pregled spisa (50 točk), saj je to opravilo zajeto v sestavi odgovora na tožbo. Odločitev temelji na določbi prvega odstavka 165. člena ZPP.

Odpoved v korist določenega dediča se ne šteje za odpoved dediščini, temveč za izjavo o odstopu svojega dednega deleža.

Vrednost odvetniške točke na dan odločanja o stroških znaša 0,6 EUR.

Drugi in tretji odstavek 313. člena ZPP v zvezi s četrtim odstavkom 358. člena ZPP.

Zakon o pravdnem postopku (1999) - ZPP  - člen 442, 453a, 458

Zakon o dedovanju (1976) - ZD  - člen 136, 136/2, 142, 142/1

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.